Ek het sommer ’n gevoel gekry iets gaan gebeur, en was oorgehaal om te begin foto’s neem. Aanvanklik het mnr. Volstruis botstil gaan staan en vir Pinky ’n skewe kyk gegee. Maar toe begin hy sy vere oppof en beweeg stadig al hoe nader aan die erdvark en ek dink: Volstruis, is jy séker hiervan? My gedagte was skaars koud, toe bestorm hy Pinky!
Ek en Ayesha het sit en asem ophou, angstig oor wat volgende gaan gebeur. Maar die beneukte volstruis het weggedrentel, sy slegte bui iets van die verlede.
Ek het ná die tyd besef ek het vir daardie paar oomblikke skoon vergeet het om koud te kry. Die Bergkwagga- nasionale park sien ons beslis weer – in die winter!
Die Bergkwagga- nasionale park het baie verskillende spesies. Ons het ure gesit en die manewales van ’n klomp grondeekhorings dopgehou. Ons was ook gelukkig om ’n maanhaarjakkals te sien. Die Karoo-lig se mooi skakerings van pienk en blou sorg vir treffende landskappe.
Die kampgeriewe was netjies en word goed in stand gehou, en die personeel vriendelik en behulpsaam. Elke staning is ruim genoeg en het ’n geplaveide gedeelte waar ’n mens jou tent, boswa of woonwa kan staanmaak. Die kampkombuis het ’n yskas en ’n kookwaterkan – wat ’n bonus!